**BÉKÉS MEGYEI ÖNKORMÁNYZATI HIVATAL**

**SZAKMAI FELÜGYELETI OSZTÁLY PÉNZÜGYI OSZTÁLY**

5601 Békéscsaba, Derkovits sor 2. , Pf.: 118

**E l ő t e r j e s z t é s**

**Békés Megye Képviselő-testületének**

**2010. december 17-i ülésére**

**Tárgy:** **Pályázati kiírás a Békés Megyei Önkormányzat fenntartásában működő közoktatási intézmények tanulói számára az iskolai gyermekétkeztetés támogatása érdekében**

**Tisztelt Képviselő-testület!**

A közoktatásról szóló 1993. évi LXXIX. törvény 115. § (3) bekezdése alapján a gyermek, tanuló a nevelési-oktatási intézményben igénybe vett étkezésért jogszabályban meghatározottak szerint térítési díjat fizet.

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 148. § (3) bekezdése alapján a gyermekek napközbeni ellátására megállapított intézményi térítési díjának alapja az élelmezés nyersanyagköltségének egy ellátottra jutó napi összege. A Gyvt. 148. § (4) bekezdése szerint a személyi térítési díjat az intézményvezető a (3) bekezdés szerinti napi összeg általános forgalmi adóval növelt összegének és az igénybe vett étkezések számának, valamint a normatív kedvezményeknek a figyelembevételével állapítja meg.

A fentiek alapján megállapított, kedvezményekkel csökkentett térítési díjak fizetése azonban a családok anyagi helyzete miatt több esetben nehézséget okoz, így a Békés Megyei Önkormányzat fenntartásában működő közoktatási intézményekben évről évre folyamatosan növekszik az elmaradt befizetések összege, a behajthatatlan követelések mértéke. Az intézményekben egyre nő azon tanulók száma, akik a hatályos jogszabályok alapján semmilyen kedvezményre nem jogosultak, ugyanakkor a családban az egy főre eső jövedelem nem éri el a minimálbér mértékét sem, így a tanulók részére nem tudják igénybe venni az intézményi étkezés lehetőségét.

A Békés Megyei Önkormányzat fontosnak tartja, hogy kortól, anyagi körülménytől függetlenül a fenntartásában lévő iskolák tanulói részére biztosítva legyen az étkezés lehetősége, a diákok hozzájuthassanak a fejlődésükhöz szükséges egészséges táplálékhoz. Egy gyermekétkezés támogatására irányuló pályázat azok számára is megteremtheti a támogatott étkezés lehetőségét, akiknek a hatályos jogszabályok nem teszik lehetővé a térítési díj kedvezmények igénylését.

A behajthatatlan követelések csökkentése, illetve a tanulók étkeztetési lehetőségének megteremtése érdekében Békés Megye Képviselő-testülete a 159/2010. (VI. 25.) KT. sz. határozatában döntött a Békés Megyei Önkormányzat fenntartásában működő közoktatási intézményekben – Farkas Gyula Közoktatási Intézmény, Harruckern János Közoktatási Intézmény, Hunyadi János Közoktatási Intézmény – tanulói jogviszonnyal rendelkező, nehéz anyagi körülmények között élő tanulók részére az étkezési térítési díj fizetésének támogatását célzó pályázat meghirdetéséről. Az intézményekből 215 pályázat érkezett be, amelyekből Békés Megye Képviselő-testülete Humán Ügyek Bizottsága a 7/2010. (XI. 17.) HÜB sz. határozatában 199 tanuló támogatásáról döntött.

A pályázatra összesen 10.000.000 Ft forrás lett elkülönítve, amelyből 2.709.101 Ft került felhasználásra. A fennmaradó összeg lehetőséget ad egy újabb pályázat meghirdetésére a 2011. január 1-től 2011. május 31-ig terjedő időszakra, amely biztosítja a gyermekétkeztetés támogatását a Békés Megyei Önkormányzat fenntartásában működő közoktatási intézményekben.

A pályázat **„A” kategóriájában** a hatályos jogszabályok szerint jelenleg a térítési díj kötelezően 50%-át fizetők támogatására van lehetőség.

A pályázat **„B” kategóriájában** a hatályos jogszabályok szerint jelenleg semmilyen mértékű kedvezményben nem részesülők, 100%-os térítési díjat fizetők támogatására van lehetőség.

Kérjük a tisztelt Képviselő-testületet, hogy az előterjesztést tárgyalja meg, és a határozati javaslat szerint hozza meg döntését.

**Határozati javaslat:**

**Békés Megye Képviselő-testülete:**

1. a Békés Megyei Önkormányzat fenntartásában működő közoktatási intézmények tanulói számára az 1. számú melléklet szerinti tartalommal az iskolai gyermekétkeztetés támogatása érdekében pályázatot ír ki,
2. felkéri Hivatalát, hogy a pályázati felhívás megjelentetéséről és a pályáztatás lebonyolításáról intézkedjen a közoktatási intézmények igazgatóinak bevonásával,
3. a pályázat pénzügyi forrását a Békés Megyei Önkormányzati Hivatal 2010. évi költségvetésében a működési céltartalékok között étkezési pályázatra rendelkezésre álló 7.290.899,- Ft-ból kell biztosítani,
4. felhatalmazza a Humán Ügyek Bizottságát a pályázat elbírálására,
5. felkéri a közoktatási intézmények vezetőit a pályázat lebonyolításában való érdemi közreműködésre az 1. számú mellékletként csatolt pályázati dokumentumban foglaltak szerint.

**Felelős:** Farkas Zoltán elnök

Tolnai Péter bizottsági elnök

Czégény Gyula osztályvezető

Nyikora Illésné osztályvezető

Plesovszkiné Ujfaluczki Judit igazgató

Szlota József mb. igazgató

Zámbó András igazgató

**Határidő:** határozati javaslat 1-3. pontja: 2011. február 28.

határozati javaslat 4. pontja: 2011. március 31.

határozati javaslat 5. pontja: 2011. június 30.

Békéscsaba, 2010. december 3.

**Czégény Gyula Nyikora Illésné**

osztályvezető osztályvezető